RO Jurnalul Ofícial al Uniunii Europene 220

52005XC1222(03)



JURNALUL OFÍCIAL AL UNIUNII EUROPENE

Comunicarea Comisiei privind regulile de acces la dosarul Comisiei în cauzele în temeiul articolelor 81 și 82 din Tratatul CE, articolelor 53, 54 și 57 din Acordul SEE și Regulamentului (CE) nr. 139/2004 al Consiliului

(2005/C 325/07)

(Text cu relevanță pentru SEE)

I. INTRODUCERE ȘI OBIECTUL COMUNICĂRII

(1) Accesul la dosarul Comisiei este una dintre garanțiile procedurale menite să aplice principul egalității armelor și să protejeze drepturile apărării. Dreptul de acces la dosar este prevăzut la articolul 27 alineatele (1) și (2) din Regulamentul (CE) nr. 1/2003 al Consiliului (1), articolul 15 alineatul (1) din Regulamentul (CE) nr. 773/2004 al Comisiei („Regulamentul de punere în aplicare”) (2), articolul 18 alineatele (1) și (3) din Regulamentul (CE) nr. 139/2004 al Consiliului („Regulamentul privind concentrările economice”) (3), articolul 17 alineatul (1) din Regulamentul (CE) nr. 802/2004 al Comisiei („Regulamentul de punere în aplicare a Regulamentul privind concentrările economice”) (4). Potrivit acestor dispoziții, înainte de a lua decizii în temeiul articolelor 7, 8, 23 și 24 alineatul (2) din Regulamentul (CE) nr. 1/2003 al Consiliului și al articolelor 6 alineatul (3), 7 alineatul (3), 8 alineatele (2)-(6), 14 și 15 din Regulamentul privind concentrările economice, Comisia oferă persoanelor, întreprinderilor sau asociațiilor de întreprinderi, de la caz la caz, ocazia de a-și face cunoscute punctele de vedere asupra obiecțiunilor reținute împotriva lor, acestea având dreptul de acces la dosarul Comisiei, în vederea respectării depline a drepturilor apărării în derularea procedurii. Prezenta comunicare oferă cadrul pentru exercitarea dreptului prevăzut de aceste dispoziții. Comunicarea nu prevede posibilitatea furnizării de documente în contextul altor proceduri. Prezenta comunicare nu aduce atingere interpretării de către instanțele comunitare a dispozițiilor menționate anterior. Principiile enunțate în prezenta comunicare sunt valabile și atunci când Comisia aplică articolele 53, 54 și 57 din Acordul SEE (5).

(2) Dreptul evidențiat anterior este distinct de dreptul general de acces la documente prevăzut de Regulamentul (CE) nr. 1049/2001 (6), care se supune unor criterii și excepții diferite și care urmărește alt scop.

(3) Expresia „acces la dosar” se folosește în prezenta comunicare exclusiv cu sensul de acces permis persoanelor, întreprinderilor sau asociațiilor de întreprinderi cărora Comisia le-a transmis o comunicare privind obiecțiunile. Prezenta comunicare clarifică noțiunea de beneficiar al dreptului de acces la dosar în acest sens.

(4) Aceeași expresie sau expresia „acces la documente”, se folosește, de asemenea, în regulamentele menționate anterior referitor la reclamanți sau alte părți implicate. Cu toate acestea, aceste situații sunt diferite de situația destinatarilor comunicării privind obiecțiunile, neîncadrându-se, prin urmare, în definiția accesului la dosar în sensul prezentei comunicări. Aceste situații asemănătoare fac obiectul unei secțiuni separate din prezenta comunicare.

(5) Prezenta comunicare explică, de asemenea, la ce informații se permite accesul, când este permis accesul și care sunt procedurile de realizare a accesului la acordă.

(6) De la data publicării sale, prezenta comunicare înlocuiește comunicarea Comisiei din 1997 privind accesul la dosar (7). Noile norme țin seama de dispozițiile aplicabile de la 1 mai 2004, respectiv Regulamentul (CE) nr. 1/2003 menționat anterior, Regulamentul privind concentrările economice, Regulamentul de punere în aplicare aplicare și Regulamentul de punere în aplicare a Regulamentului privind concentrările economice, precum și Decizia Comisiei din 23 mai 2001 privind mandatul consilierilor-auditori în anumite proceduri în domeniul concurenței (8). Aceste norme țin seama, de asemenea, de jurisprudența recentă a Curții de Justiție și a Tribunalului de Primă Instanță ale Comunităților Europene (9) și de practica dezvoltată de Comisie de la adoptarea comunicării din 1997.

II. SFERA DE APLICARE A ACCESULUI LA DOSAR

A. Cine are dreptul la accesul la dosar?

(7) Accesul la dosar, potrivit dispozițiilor punctului 1 este menit să permită exercitarea efectivă a drepturilor apărării împotriva obiecțiunilor formulate de Comisie. În acest sens, atât în cauzele în temeiul articolelor 81 și 82 CE, cât și în cele în temeiul Regulamentul privind concentrările economice, accesul la dosar este permis, la cerere, persoanelor, întreprinderilor sau asociațiilor de întreprinderi (10), după caz, cărora Comisia le-a transmis o comunicare privind obiecțiunile (11) (denumite în continuare „părțile”).

B. La ce documente se acordă accesul?

1. Conținutul dosarului Comisiei

(8) „Dosarul Comisiei” într-o anchetă în domeniul concurenței (denumit în continuare și „dosarul”) este alcătuit din totalitatea documentelor (12) care au fost obținute, produse și/sau compilate de către Direcția Generală Concurență a Comisiei, în timpul anchetei.

(9) Este posibil ca, pe parcursul investigației desfășurate în temeiul articolelor 20, 21 și 22 alineatul (2) din Regulamentul (CE) nr. 1/2003 și articolelor 12 și 13 din Regulamentul privind concentrările economice, Comisia să colecteze o serie de documente dintre care unele, la o examinare mai atentă, s-ar putea dovedi a nu avea legătură cu obiectul cauzei. Aceste documente pot fi returnate întreprinderilor de la care au fost obținute. O dată returnate, aceste documente nu mai fac parte din dosar.

2. Documentele accesibile

(10) Părțile trebuie să aibă posibilitatea de a lua la cunoștință informațiile din dosarul Comisiei, pentru ca, pe baza acestor informații, să își poată face cunoscut, în mod efectiv, punctul de vedere cu privire la concluziile preliminare formulate de Comisie în comunicarea privind obiecțiunile. În acest sens, părților li se acordă accesul la toate documentele din dosarul Comisiei, astfel cum e definit la punctul 8, cu excepția documentelor interne, secretelor de afaceri ale altor întreprinderi sau a altor informații confidențiale (13).

(11) Rezultatele unui studiu comandat în cadrul unei proceduri sunt accesibile împreună cu caietul de sarcini și metodologia studiului. Cu toate acestea, sunt necesare măsuri de precauție pentru protejarea drepturilor de proprietate intelectuală.

3. Documentele inaccesibile

3.1. Documentele interne

3.1.1 Principii generale

(12) Documentele interne nu pot fi folosite ca probe în acuzare sau în apărare (14). Documentele interne nu constituie probe pe care Comisia se poate baza în evaluarea circumstanțelor cauzei. Prin urmare, părților nu li se permite accesul la documentele interne din dosarul Comisiei (15). Dat fiind faptul că documentele interne nu au valoare probantă, această restricție la accesul la documentele interne nu aduce atingere exercitării corespunzătoare a drepturilor apărării de care se bucură părțile (16).

(13) Serviciile Comisiei nu au obligația de a redacta procesele verbale ale întâlnirilor (17) cu persoane sau întreprinderi. În cazul în care Comisia decide să consemneze aceste întâlniri, aceste procese verbale reprezintă doar interpretarea Comisiei cu privire la ceea ce s-a discutat cu ocazia întâlnirilor, motiv pentru care sunt considerate documente interne. Cu toate acestea, în cazul în care persoana sau întreprinderea în cauză a aprobat procesul verbal, acesta i se pune la dispoziție după eliminarea secretelor de afaceri sau a altor informații confidențiale. Aceste procese verbale aprobate constituie probe pe care Comisia le poate folosi în evaluarea unei cauze (18).

(14) În cazul unui studiu comandat în cadrul unei proceduri, corespondența dintre Comisie și contractantul său, conținând evaluarea muncii contractantul sau aspecte financiare legate de studiu, face parte din categoria documentelor interne, fiind, prin urmare, inaccesibilă.

3.1.2 Corespondența cu alte autorități publice

(15) O categorie aparte de documente interne o constituie corespondența dintre Comisie și alte autorități publice, precum și documentele interne primite de la aceste autorități [de la state membre CE („state membre”) sau țări terțe]. Exemple de documente inaccesibile sunt: — corespondența dintre Comisie și autoritățile de concurență din statele membre sau dintre acestea din urmă (15); — corespondența dintre Comisie și alte autorități publice din statele membre (19); — corespondența dintre Comisie, Autoritatea de supraveghere a AELS și autoritățile publice din statele AELS (20); — corespondența dintre Comisie și autorități publice din țările terțe, inclusiv autoritățile de concurență, în special în cazul în care Comisia și o țară terță au încheiat un acord care reglementează confidențialitatea schimbului de informații (21).

(16) În situații de excepție, Comisia acordă accesul la documente provenind din statele membre, de la Autoritatea de supraveghere a AELS sau state AELS, după eliminarea secretelor de afaceri sau a altor informații confidențiale. Comisia va consulta entitatea care a furnizat documentul înainte de a acorda accesul, pentru a identifica secretele de afaceri sau alte informații confidențiale. Este cazul documentelor provenind de la statele membre și care conțin declarații împotriva părților, pe care Comisia trebuie să le examineze sau care fac parte din elementele de probă folosite în procesul de investigare, având același regim ca și documentele obținute de la terți. Aceste mențiuni se aplică în special în ceea ce privește: — documentele și informațiile schimbate în temeiul articolului 12 din Regulamentul (CE) nr. 1/2003 și informațiile furnizate Comisiei în temeiul articolului 18 alineatul (6) din Regulamentul (CE) nr. 1/2003; — reclamațiile depuse de un stat membru în temeiul articolului 7 alineatul (2) din Regulamentul (CE) nr. 1/2003. De asemenea, se acordă accesul la documente provenind din statele membre sau de la Autoritatea de supraveghere a AELS, în măsura în care acestea sunt relevante pentru apărarea părților în ce privește exercitarea competenței Comisiei (22).

3.2. Informațiile confidențiale

(17) Dosarul Comisiei poate, de asemenea, să cuprindă documente care conțin două categorii de informații, respectiv secrete de afaceri și alte informații confidențiale, la care accesul poate fi parțial sau total restricționat (23). Se acordă accesul, în cazul în care este posibil, la versiunile neconfidențiale ale informațiilor originale. Atunci când confidențialitatea nu se poate asigura decât prin rezumarea informațiilor relevante, se acordă accesul la acest rezumat. Restul documentelor sunt accesibile în forma lor originală.

3.2.1 Secretele de afaceri

(18) În cazul în care divulgarea unor informații privind activitatea economică a unei întreprinderi poate afecta serios interesele acesteia, aceste informații constituie secrete de afaceri (24). Exemplele de informații care fac parte din categoria secretelor de afaceri cuprind: informații de ordin tehnic și/sau financiar privind know-how-ul întreprinderii, metode de evaluare a costurilor, secrete și procese de producție, surse de aprovizionare, cantități produse și vândute, cote de piață, liste de clienți și distribuitori, strategii comerciale, structura costurilor și prețurilor și politica de vânzări a unei întreprinderi.

3.2.2 Alte informații confidențiale

(19) Categoria „alte informații confidențiale” cuprinde informații, altele decât secretele de afaceri, care pot fi considerate confidențiale, în măsura în care divulgarea lor ar afecta substanțial o persoană sau o întreprindere. În funcție de circumstanțele specifice fiecărui caz, poate fi vorba de informații, furnizate de terți, despre întreprinderi care pot exercita presiuni de natură economică sau comercială considerabile asupra concurenților sau asupra partenerilor, clienților comerciali sau furnizorilor întreprinderilor în cauză. Tribunalul de Primă Instanță și Curtea de Justiție consideră justificat refuzul de a divulga întreprinderilor anumite scrisori primite de la clienții acestora, întrucât divulgarea informațiilor ar putea expune autorii riscului de represalii (25). Prin urmare, noțiunea de alte informații confidențiale poate cuprinde informații care ar permite părților să identifice reclamanții sau alți terți care doresc în mod justificat să rămână anonimi.

(20) În categoria alte informații confidențiale intră și secretele militare.

3.2.3 Criteriile pentru acceptarea cererilor de tratament confidențial

(21) Informațiile sunt considerate confidențiale atunci când persoana sau întreprinderea implicată a formulat o cerere în acest sens, iar cererea a fost acceptată de Comisie (26).

(22) Cererile de confidențialitate trebuie să aibă ca obiect informații care corespund descrierii menționate anterior a secretelor de afaceri sau altor informații confidențiale. Motivele invocate pentru a afirma că informațiile constituie secrete de afaceri sau alte informații confidențiale trebuie susținute (27). Cererile de confidențialitate vizează în mod normal numai informațiile obținute de Comisie de la aceeași persoană sau întreprindere și nu informațiile care provin din alte surse.

(23) Informațiile referitoare la o întreprindere, dar care sunt deja cunoscute în afara ei (în cazul unui grup, în afara grupului) sau în afara asociației căreia acestea i-au fost transmise de către această întreprindere nu sunt, în mod normal, considerate confidențiale (28). Informațiile care și-au pierdut importanța comercială, de exemplu o dată cu trecerea timpului, nu mai pot fi considerate confidențiale. De regulă, Comisia presupune că informațiile referitoare la cifrele de afaceri, vânzările, cotele de piață ale părților și alte informații similare mai vechi de cinci ani nu mai sunt confidențiale (29).

(24) În procedurile inițiate în temeiul articolelor 81 și 82 din tratat, considerarea unei informații drept confidențială nu interzice divulgarea ei în cazul în care această informație este necesară pentru a dovedi o presupusă încălcare („document de acuzare”) sau care ar putea fi necesară pentru disculparea unei părți („document de apărare”). În acest caz, necesitatea de a proteja drepturilor apărării de care se bucură părțile, înlesnind cât mai mult accesul la dosarul Comisiei, poate cântări mai greu decât preocuparea de a proteja informațiile confidențiale ale altor părți (30). Comisiei îi revine sarcina de a aprecia dacă aceste circumstanțe se aplică fiecărei situații în parte. Prin urmare, Comisia trebuie să evalueze toate elementele relevante, cu precădere: — relevanța informațiilor pentru a determina existența sau inexistența unei încălcări, precum și forța lor probantă; — caracterul indispensabil al informațiilor; — gradul de sensibilitate (în ce măsură divulgarea informațiilor poate aduce atingere intereselor persoanei sau întreprinderii în cauză); — concluzia preliminară privind gravitatea presupusei încălcări. Considerații similare se aplică și procedurilor inițiate în temeiul Regulamentului privind concentrările economice atunci când Comisia consideră că divulgarea informațiilor este necesară pentru a veni în sprijinul procedurii (31).

(25) Atunci când Comisia intenționează să divulge informații, persoana sau întreprinderea în cauză trebuie să aibă posibilitatea de a furniza o versiune neconfidențială a documentelor care să conțină respectivele informații, având aceeași forță probantă ca și documentele originale (32).

C. Când se acordă accesul la dosar?

(26) Părțile nu au drept de acces la dosar înainte de notificarea comunicării privind obiecțiunile în conformitate cu dispozițiile punctului 1.

1. În proceduri antitrust în temeiul articolelor 81 și 82 din tratat

(27) Accesul la dosar se acordă la cerere și, în mod normal, o singură dată, după ce Comisia a notificat părților comunicarea privind obiecțiunile, pentru a respecta principiul egalității armelor și protejarea drepturilor apărării. Prin urmare, de regulă, părțile nu au acces la răspunsurile altor părți la obiecțiunile formulate de Comisie. Cu toate acestea, părțile au acces la documentele primite după comunicarea privind obiecțiunile în faze mai avansate ale procedurii administrative, atunci când astfel de documente pot constitui noi elemente de probă – cu rol în acuzare sau în apărare – cu privire la declarațiile formulate în legătură această parte în comunicarea privind obiecțiunile întocmită de Comisie. Este vorba în special de cazul în care Comisia intenționează să ia ca bază probe noi.

2. În procedurile inițiate în temeiul Regulamentului privind concentrările economice

(28) În conformitate cu articolul 18 alineatul (1) și alineatul (3) din Regulamentul privind concentrările economice și articolul 17 alineatul (1) din Regulamentul de punere în aplicare a Regulamentului privind concentrările economice, părțile care fac notificarea au acces la dosarul Comisiei, la cerere, în fiecare etapă a procedurii inițiate în urma comunicării privind obiecțiunile Comisiei până la consultarea comitetului consultativ. În schimb, prezenta comunicare nu se referă la posibilitatea furnizării de documente înainte ca în temeiul Regulamentului privind concentrările economice (33), Comisia să transmită întreprinderilor comunicarea privind obiecțiunile.

III. PROBLEME SPECIALE PRIVIND RECLAMANȚII ȘI ALTE PĂRȚI IMPLICATE

(29) Prezenta secțiune se referă la situațiile în care Comisia poate sau trebuie să acorde reclamanților accesul la anumite documente din dosarul său, în proceduri antitrust și altor părți implicate, în proceduri privind concentrările economice. Indiferent de formulările regulamentelor de punere în aplicare în materie de antitrust și de concentrări economice (34), cele două situații sunt distincte — din punctul de vedere al sferei de aplicare, al termenelor și al drepturilor — de accesul la dosar, astfel cum este definit de secțiunea anterioară a prezentei comunicări.

A. Furnizarea de documente reclamanților în proceduri antitrust

(30) Tribunalul de Primă Instanță a stabilit (35) că reclamanții nu au aceleași drepturi și garanții ca și părțile aflate sub investigație. Prin urmare, reclamanții nu pot reclama dreptul de acces la dosar stabilit pentru părți.

(31) Cu toate acestea, reclamantul care, în temeiul articolului 7 alineatul (1) din Regulamentul de punere în aplicare, a fost informat despre intenția Comisiei de a-i respinge reclamația (36), poate solicita accesul la documentele pe baza cărora Comisia și-a formulat aprecierea provizorie (37). Reclamantul are acces la aceste documente o singură dată, după primirea scrisorii prin care este informat cu privire la intenția Comisiei de a-i respinge reclamația.

(32) Reclamanții nu au drept de acces la secretele de afaceri sau alte informații confidențiale pe care Comisia le-a obținut pe parcursul investigației (37).

B. Furnizarea de documente altor părți implicate în proceduri privind concentrările economice

(33) De asemenea, în conformitate cu articolul 17 alineatul (2) din Regulamentul de punere în aplicare a Regulamentului privind concentrările economice, Comisia acordă accesul la dosar, în proceduri privind concentrările economice, la cerere, și altor părți implicate care au fost informate cu privire la obiecțiuni, în măsura în care acest lucru le este necesar pentru a-și prezenta observațiile.

(34) Alte părți implicate înseamnă părți la proiectul de concentrare economică, altele decât părțile care fac notificarea, precum vânzătorul și întreprinderea care constituie obiectivul concentrării economice (38).

IV. PROCEDURA DE PUNERE ÎN APLICARE A ACCESULUI LA DOSAR

A. Procedura pregătitoare

(35) Orice persoană, care furnizează informații sau prezintă observații în una din situațiile enumerate în continuare sau furnizează Comisiei ulterior informații suplimentare, pe parcursul aceleiași proceduri, are obligația de a indica clar toate elementele pe care le consideră confidențiale, aducând argumente în acest sens, și de a furniza o versiune neconfidențială separată în termenul fixat de Comisie pentru prezentarea observațiilor sale (39): (a) în procedurile antitrust — destinatarul unei comunicări privind obiecțiunile transmise de Comisie, care își face cunoscut punctul de vedere cu privire la aceste obiecțiuni (40); — reclamantul care își face cunoscut punctul de vedere cu privire la comunicarea Comisiei privind obiecțiunile (41); — orice alte persoane fizice sau juridice, care solicită să fie audiate și care prezintă suficient interes sau care sunt invitate de Comisie să își prezinte punctul de vedere în scris sau în cadrul unei audieri (42); — reclamantul, care își face cunoscut punctul de vedere cu privire la scrisoarea Comisiei prin care i se comunică intenția Comisiei dea-i respinge reclamația (43); (b) în procedurile privind concentrările — părțile care fac notificarea sau alte părți implicate care și-au făcut cunoscut punctul de vedere cu privire la obiecțiunile reținute de Comisie în vederea luării unei decizii privind o cerere de derogare de la suspendarea unei concentrări economice și care ar afecta una sau mai multe din aceste părți sau o decizie provizorie luată în acest sens (44); — părțile care fac notificarea, cărora Comisia le-a adresat o comunicare privind obiecțiunile, alte părți implicate care au fost informate cu privire la aceste obiecțiuni sau părți cărora Comisia le-a adresat obiecțiuni în vederea aplicării unei amenzi sau a unei penalități cu titlu cominatoriu, care și-au prezentat observațiile cu privire la aceste obiecțiuni (45); — terți care solicită să fie audiați sau alte persoane fizice sau juridice invitate de Comisie să își prezinte punctul de vedere, fie în scris, fie oral în cadrul unei audieri oficiale (46); — orice persoană care furnizează informații în temeiul articolului 11 din Regulamentul privind concentrările economice.

(36) În afară de aceasta, Comisia poate cere întreprinderilor (47), în toate cazurile în care furnizează sau au furnizat documente, să indice documentele sau părțile din documente în care consideră că există secrete de afaceri sau alte informații confidențiale care le aparțin și să indice întreprinderile pentru care aceste documente trebuie considerate confidențiale (48).

(37) Pentru a putea rezolva rapid cererile de confidențialitate menționate la punctul 36, Comisia poate fixa un termen până la care întreprinderile trebuie: (i) să-și justifice cererea de confidențialitate pentru fiecare document sau pentru fiecare parte de document; (ii) să furnizeze Comisiei o versiune neconfidențială a documentelor din care au fost eliminate pasajele confidențiale (49). În procedurile antitrust întreprinderile în cauză au obligația de a furniza, de asemenea, până la termenul fixat, o scurtă descriere a fiecărui pasaj eliminat (50).

(38) Versiunile neconfidențiale și descrierea informațiilor eliminate trebuie stabilite în așa fel încât să dea posibilitatea oricărei părți care are acces la dosar să aprecieze dacă informațiile eliminate pot fi utile pentru apărarea sa și, prin urmare, dacă există suficiente motive pentru a solicita Comisiei să acorde accesul la informații pretinse a fi confidențiale.

B. Tratamentul informațiilor confidențiale

(39) În procedurile antitrust, în cazul în care întreprinderile nu respectă dispozițiile punctelor 35-37, Comisia poate să considere că documentele sau declarațiile în cauză nu conțin informații confidențiale (51). Prin urmare, Comisia poate considera că întreprinderea în cauză nu are obiecții în ce privește divulgarea în întregime a documentelor sau declarațiilor.

(40) Atât în cazul procedurilor antitrust, cât și în cazul procedurilor deschise în temeiul Regulamentului privind concentrările economice, în cazul în care persoana sau întreprinderea în cauză îndeplinește condițiile prevăzute la punctele 35-37, în măsura în care ele sunt aplicabile, Comisia: — acceptă provizoriu cererile de confidențialitate care par justificate sau — informează persoana sau întreprinderea în cauză că nu poate accepta cererea de confidențialitate, în totalitate sau în parte, întrucât aceasta nu pare justificată.

(41) Comisia poate reveni, într-o etapă mai avansată a procedurii, asupra acceptării provizorii a cererii de confidențialitate, în totalitate sau în parte.

(42) În cazul în care Direcția Generală Concurență nu consideră de la bun început cererea de confidențialitate ca temeinică sau consideră că trebuie să revină asupra acceptării provizorii a acestei cereri și are astfel intenția să divulge informațiile în cauză, dă ocazia persoanei sau întreprinderii în cauză să își prezinte punctul de vedere. În astfel de cazuri, Direcția Generală Concurență informează în scris persoana sau întreprinderea în cauză cu privire la intenția de a divulga informațiile, motivându-și decizia, și fixând un termen în care persoana sau întreprinderea în cauză poate să își prezinte observațiile în scris. În cazul în care, după comunicarea observațiilor, dezacordul privind cererea de confidențialitate persistă, problema va fi trimisă spre soluționare unui consilier-auditor în conformitate cu mandatul acordat de Comisie consilierilor-auditori (52).

(43) În cazul în care există riscul ca o întreprindere în măsură să exercite o puternică presiune economică și comercială asupra concurenților sau partenerilor comerciali, a clienților sau furnizorilor, să treacă la represalii împotriva acestora, ca urmare a colaborării în investigația desfășurată de Comisie (53), Comisia protejează anonimatul autorilor, acordând accesul la versiunea neconfidențială sau la rezumatul răspunsurilor în cauză (54). Cererile privind păstrarea anonimatului în astfel de situații, precum și cererile privind păstrarea anonimatului în conformitate cu punctul 81 din Comunicarea Comisiei privind tratarea reclamațiilor (55) vor fi soluționate în conformitate cu punctele 40-42.

C. Modalități de acces la dosar

(44) Comisia poate decide să acorde accesul la dosar prin una din modalitățile următoare, luând în considerare în mod corespunzător posibilitățile tehnice ale părților: — pe CD-ROM sau orice alt dispozitiv de stocare a datelor electronice care poate să apară pe piață; — prin trimiterea prin poștă a copiilor documentelor accesibile, pe suport hârtie; — prin invitația adresată părților de a studia documentele accesibile la sediul Comisiei. Comisia poate opta pentru orice combinație a acestor metode.

(45) Pentru a facilita accesul la dosar, părțile primesc o listă care enumeră documentele din care este constituit dosarul Comisiei, astfel cum este definit la punctul 8.

(46) Se acordă accesul la elementele de probă din dosarul Comisiei, în forma originală. Comisia nu are obligația de a asigura traducerea documentelor din dosar (56).

(47) În cazul în care o parte consideră, după ce i s-a permis accesul la dosar, că are nevoie de unele informații inaccesibile pentru a le folosi în apărarea sa, poate adresa Comisiei o cerere motivată în acest sens. În cazul în care serviciile din cadrul Direcției Generale Concurență nu sunt în măsură să accepte cererea, iar partea în cauză contestă concluzia, problema va fi soluționată de consilierul-auditor, în conformitate cu mandatul consilierilor-auditori (57).

(48) Accesul la dosar în conformitate cu prezenta comunicare este acordat cu condiția ca informațiile obținute să nu fie folosite decât în scopul procedurilor judiciare sau administrative pentru aplicarea regulilor comunitare de concurență în procedurile administrative conexe (58). În cazul în care informațiile se folosesc în alte scopuri, în orice moment, cu implicarea unui consilier extern, Comisia poate semnala incidentul colegiului profesional al consilierului în cauză, în vederea inițierii unei proceduri disciplinare.

(49) Cu excepția punctelor 45 și 47, prezenta secțiune C se aplică, în mod egal, acordării accesului la documente atât reclamanților (în procedurile antitrust), cât și altor părți implicate (în proceduri privind concentrările).

(1) Regulamentul (CE) nr. 1/2003 al Consiliului din 16 decembrie 2002 privind punerea în aplicare a regulilor de concurență prevăzute la articolele 81 și 82 din tratat, JO L 1, 4.1.2003, p. 1-25.

(2) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE, JO L 123, 27.4.2004, p. 18-24.

(3) Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi, JO L 24, 29.1.2004, p. 1-22.

(4) Regulamentul (CE) nr. 802/2004 al Comisiei din 21 aprilie 2004 de punere în aplicare a Regulamentului (CE) nr. 139/2004 al Consiliului privind controlul concentrărilor economice între întreprinderi, JO L 133, 30.4.2004, p. 1-39. Corectat în JO L 172, 6.5.2004, p. 9.

(5) Prin urmare, trimiterile din prezenta comunicare la articolele 81 și 82 se aplică și articolelor 53 și 54 din Acordul SEE.

(6) Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei, JO L 145, 31.5.2001, p. 43. A se vedea, de exemplu, hotărârea Tribunalului din 13 aprilie 2005 în Cauza T-2/03, Verein für Konsumenteninformation c. Comisiei, nepublicată încă.

(7) Comunicarea Comisiei privind regulile de procedură internă pentru tratamentul cererilor de acces la dosar în cauzele în temeiul articolelor 85 și 86 [în prezent 81 și 82] din Tratatul CE, articolelor 65 și 66 din Tratatul CECO și Regulamentului (CEE) nr. 4064/89 al Consiliului, JO C 23, 23.1.1997, p. 3.

(8) JO L 162, 19.6.2001, p. 21.

(9) În special cauzele conexate T-25/95 et al., Cimenteries CBR SA et al. c. Comisiei, Culegere 2000, p. II-0491.

(10) În continuare, în prezenta comunicare termenul „întreprindere” se referă atât la întreprinderi, cît și la asociații de întreprinderi. Termenul „persoană” se referă la persoane fizice și juridice. Numeroase entități sunt atât persoane juridice, cât și întreprinderi; în cazul de față ambii termeni sunt corecți. Același lucru este valabil și pentru cazul în care o persoană fizică este întreprindere în sensul articolelor 81 și 82. În procedurile privind concentrările economice trebuie să se țină seama și de persoanele menționate la articolul 3 alineatul (1) litera (b) din Regulamentul privind concentrările economice, chiar dacă este vorba de persoane fizice. În cazul în care entități fără personalitate juridică, dar care nu sunt nici întreprinderi, sunt implicate într-o procedură de concurență inițiată de Comisie, Comisia aplică, la nevoie, mutatis mutandis, principiile din prezenta comunicare.

(11) A se vedea articolul 15 alineatul (1) din Regulamentul de punere în aplicare, articolul 18 alineatul (3) din Regulamentul privind concentrările economice și articolul 17 alineatul (1) din Regulamentul de punere în aplicare a Regulamentului privind concentrările economice.

(12) În prezenta comunicare termenul „document” se folosește pentru toate formele de suport de informații, indiferent de mediul de stocare. De asemenea, include orice de dispozitiv de stocare a datelor electronice existent sau care ar putea să apară pe piață.

(13) A se vedea articolul 27 alineatul (2) din Regulamentul CE nr. 1/2003, articolele 15 alineatul (2) și 16 alineatul (1) din Regulamentul de punere în aplicare și articolul 17 alineatul (3) din Regulamentul de punere în aplicare a Regulamentului privind concentrările economice. Aceste excepții sunt menționate și în cauza T-7/89, Hercules Chemicals c. Comisiei, Culegere 1991, p. II-1711, punctul 54. Curtea a stabilit că decizia privind documentele din dosar care pot fi utile în apărare nu aparține numai Comisiei (a se vedea cauza T-30/91 Solvay c. Comisiei, Culegere 1995, p. II-1775, punctele 81-86 și cauza T-36/91 ICI c. Comisiei, Culegere 1995, p. II-1847, punctele 91-96).

(14) Documentele interne sunt, de exemplu, proiectele, avizele sau notele primite de la serviciile Comisiei sau de la alte autorități publice implicate.

(15) A se vedea articolul 27 alineatul (2) din Regulamentul (CE) nr. 1/2003, articolul 15 alineatul (2) din Regulamentul de punere în aplicare și articolul 17 alineatul (3) din Regulamentul de punere în aplicare a Regulamentului privind concentrările economice.

(16) A se vedea punctul 1.

(17) A se vedea hotărârea din 30.9.2003 în cauzele conexate T-191/98 și T-212/98 – T-214/98 Atlantic Container Line and others c. Comisiei (TACA), Culegere 2003, p. II-3275, punctele 349-359.

(18) Declarațiile înregistrate în temeiul articolului 19 sau al articolului 20 alineatul (2) litera (e) din Regulamentul 1/2003 sau al articolului 13 alineatul (2) litera (e) din Regulamentul privind concentrările economice fac parte în mod normal din categoria documentelor accesibile (a se vedea punctul 10 de mai sus).

(19) A se vedea hotărârea Tribunalului de Primă Instanță în cauzele T-134/94 et al NMW Stahlwerke și alții c. Comisiei, Culegere 1997, p. II-2293 punctul 36 și T-65/89, BPB Industries and British Gypsum, Culegere 1993, p. II-389, punctul 33.

(20) În prezenta comunicare termenul „state AELS” desemnează statele AELS participante la Acordul SEE.

(21) De exemplu, articolul VIII.2 din Acordul dintre Comunitățile Europene și Guvernul Statelor Unite ale Americii privind aplicarea regulilor lor de concurență (JO L 95, 27.4.1995, p. 47) prevede că informațiilor furnizate Comisiei cu titlu confidențial în temeiul acordului trebuie să li se asigure „cel mai înalt grad” de protecție. Acest articol instituie o reglementare de drept internațional obligatorie pentru Comisie.

(22) În domeniul concentrărilor economice, aceasta se poate aplica în special observațiilor unui stat membru în temeiul articolului 9 alineatul (2) din Regulamentul privind concentrările economice în cazul retrimiterii la Comisie a unei cauze.

(23) A se vedea articolul 16 alineatul (1) din Regulamentul de punere în aplicare și articolul 17 alineatul (3) din Regulamentul de punere în aplicare a Regulamentului privind concentrările economice: Cauza T-7/89, Hercules Chemicals NV c. Comisiei, Culegere 1991, p. II-1711, punctul 54; Cauza T-23/99, LR AF 1998 A/S c. Comisiei, Culegere 2002, p. II-1705, punctul 170.

(24) Hotărârea din 18.9.1996 în Cauza T-353/94, Postbank NV c. Comisiei, Culegere 1996, p. II-921, punctul 87.

(25) Instanțele comunitare s-au pronunțat cu privire la această problemă atât în cauze de presupus abuz de poziție dominantă (articolul 82 din Tratatul CE) (cauza T-65/89, BPB Industries and British Gypsum, Culegere 1993, p. II-389 și Cauza C-310/93P, BPB Industries and British Gypsum, Culegere 1995, p. I-865), cât și în cauze de concentrări economice [Cauza T-221/95, Endemol c. Comisiei, Culegere 1999, p. II-1299, punctul 69 și cauza T-5/02 Laval c. Comisiei, Culegere 2002, p. II-4381, punctul 98 și următoarele].

(26) A se vedea punctul 40 de mai jos.

(27) A se vedea punctul 35 de mai jos.

(28) Cu toate acestea, secretele de afaceri sau alte informații confidențiale comunicate unei asociații profesionale de către membrii săi nu își pierd caracterul de secret profesional în ceea ce îi privește pe terți și nu pot fi transmise reclamanților. A se vedea cauzele conexate 209-215 și 218/78 Fedetab, Culegere 1980, p. 3125, punctul 46.

(29) A se vedea punctele 35-38 cu privire la invitația adresată întreprinderilor de a identifica informațiile confidențiale.

(30) A se vedea articolul 27 alineatul (2) din Regulamentul (CE) nr. 1/2003 și articolul 15 alineatul (3) din Regulamentul de punere în aplicare.

(31) Articolul 18 alineatul (1) din Regulamentul de punere în aplicare a Regulamentului privind concentrările economice.

(32) A se vedea punctul 42 de mai jos.

(33) Această problemă este reglementată de documentul Direcției Generale Concurență intitulat „DG COMP Best Practice son the conduct of EC merger control preceedings” (Codul bunelor practici cu privire la derularea procedurilor de control al concentrărilor economice), disponibil pe site-ul web al Direcției Generale Concurență: http://europa.eu.int/comm/competition/index_en.html.

(34) A se vedea articolul 8 alineatul (1) din Regulamentul de punere în aplicare, care menționează „documentele la care reclamantul a avut acces” și articolul 17 alineatul (2) din Regulamentul de punere în aplicare a Regulamentului privind concentrările economice, care prevede acordarea „accesului la dosar” altor părți implicate „în măsura în care acest lucru le este necesar pentru a-și prezenta observațiile”.

(35) A se vedea cauza T-17/93 Matra-Hachette SA c. Comisiei, Culegere 1994, p. II-595, punctul 34. Tribunalul a stabilit că drepturile terților, astfel cum au fost prevăzute la articolul 19 din Regulamentul nr. 17 din 6.2.1962 al Consiliului [înlocuit în prezent cu articolul 27 din Regulamentul (CE) nr. 1/2003], se limitau la dreptul de a participa la procedura administrativă.

(36) Printr-o scrisoare în conformitate cu articolul 7 alineatul (1) din Regulamentul de punere în aplicare.

(37) A se vedea articolul 8 alineatul (1) din Regulamentul de aplicare.

(38) A se vedea articolul 11 litera (b) din Regulamentul de punere în aplicare a Regulamentului privind concentrările economice.

(39) A se vedea articolul 16 alineatul (2) din Regulamentul de punere în aplicare și articolul 18 alineatul (2) din Regulamentul de punere în aplicare a Regulamentului privind concentrările economice.

(40) În conformitate cu articolul 10 alineatul (2) din Regulamentul de punere în aplicare.

(41) În conformitate cu articolul 6 alineatul (1) din Regulamentul de punere în aplicare.

(42) În conformitate cu articolul 13 alineatele (1) și (3) din Regulamentul de punere în aplicare.

(43) În conformitate cu articolul 7 alineatul (1) din Regulamentul de punere în aplicare.

(44) Articolul 12 din Regulamentul de punere în aplicare a Regulamentului privind concentrările economice.

(45) Articolul 13 din Regulamentul de punere în aplicare a Regulamentului privind concentrările economice.

(46) În temeiul articolului 16 din Regulamentul de punere în aplicare a Regulamentului privind concentrările economice.

(47) În cazul procedurilor privind concentrările economice, principiile enunțate de prezentul punct și de punctele următoare se aplică și persoanelor menționate la articolul 3 alineatul (1) litera (b) din Regulamentul privind concentrările economice.

(48) A se vedea articolul 16 alineatul (3) din Regulamentul de punere în aplicare și articolul 18 alineatul (3) din Regulamentul de punere în aplicare a Regulamentului privind concentrările economice. Această dispoziție se aplică și documentelor obținute de Comisie cu ocazia inspecției efectuate în temeiul articolului 13 din Regulamentul privind concentrările economice și articolelor 20 și 21 din Regulamentul (CE) nr. 1/2003.

(49) A se vedea articolul 16 alineatul (3) din Regulamentul de punere în aplicare și articolul 18 alineatul (3) din Regulamentul de punere în aplicare a Regulamentului privind concentrările economice.

(50) A se vedea articolul 16 alineatul (3) din Regulamentul de punere în aplicare.

(51) A se vedea articolul 16 din Regulamentul de punere în aplicare.

(52) A se vedea articolul 9 din Decizia Comisiei din 23.5.2001 privind mandatul consilierilor-auditori în anumite proceduri în domeniul concurenței, JO L 162, 19.6.2001, p. 21.

(53) A se vedea considerentul 19.

(54) A se vedea cauza T-5/02, Tetra Laval c. Comisiei, Culegere 2002, p. II-4381, punctele 98, 104 și 105.

(55) Comunicarea Comisiei privind tratarea de către Comisie a reclamațiilor depuse în temeiul articolelor 81 și 81 din Tratatul CE, JO C 101, 27.4.2004, p. 65.

(56) A se vedea cauza T-25/95 et al. Cimenteries, punctul 635.

(57) A se vedea articolul 8 din Decizia Comisiei din 23.5.2001 privind mandatul consilierilor-auditori în anumite proceduri în domeniul concurenței, JO L 162, 19.6.2001, p. 21.

(58) A se vedea articolele 15 alineatul (4) și 8 alineatul (2) din Regulamentul de punere în aplicare și articolul 17 alineatul (4) din Regulamentul de punere în aplicare a Regulamentului privind concentrările economice.